ΚΑΝΟΝΙΣΜΟΣ (ΕΟΚ) αριθ. 2376/91 ΤΗΣ ΕΠΙΤΡΟΠΗΣ της 5ης Αυγούστου 1991 για την τροποποίηση του κανονισμού (ΕΟΚ) αριθ. 1413/91 περί των λεπτομερειών της χορηγήσεως πριμοδοτήσεως για τον καπνό σε φύλλα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως της αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 1737/91 (2), και ιδίως το άρθρο 3 παράγραφος 3 πρώτο εδάφιο,
Εκτιμώντας:
ότι, με τον κανονισμό (ΕΟΚ) αριθ. 1413/91 της Επιτροπής (3), επετράπη στα κράτη μέλη να καθορίσουν προθεσμίες για τη σύναψη και την καταχώρηση των δηλώσεων και των ευρωπαϊκών συμβάσεων καλλιέργειας προγενέστερες από τις ημερομηνίες που καθορίστηκαν στο άρθρο 2β του κανονισμού (ΕΟΚ) αριθ. 1726/70 της Επιτροπής (4)- ότι το άρθρο 2 του κανονισμού (ΕΟΚ) αριθ. 1413/91 καθόρισε τους ειδικούς όρους για την εφαρμογή της άδειας αυτής για τη συγκομιδή 1991- ότι λόγω των προθεσμιών για τη δημοσίευση του εν λόγω κανονισμού, το εν λόγω άρθρο 2 δεν ισχύει και συνεπώς πρέπει να καταργηθεί-
ότι ο κανονισμός (ΕΟΚ) αριθ. 1413/91 προσδιόρισε ότι δεν αποτελεί αντικείμενο ευρωπαϊκής σύμβασης καλλιέργειας ο παραγόμενος καπνός που υπερβαίνει την απόδοση που αναφέρεται για την εν λόγω ποικιλία στα δελτία που περιλαμβάνονται στο παράρτημα του κανονισμού (ΕΟΚ) αριθ. 2501/87 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 838/91 (6)- ότι, μετά την απόφαση που εκδόθηκε από το Δικαστήριο στην υπόθεση C 368/89 (Crispoltoni) της 11ης Ιουλίου 1991, η εφαρμογή του κανόνα αυτού από τη συγκομιδή 1991 υπάρχει κίνδυνος να προσκρούσει σε νομικές αντιρρήσεις- ότι πρέπει, συνεπώς, να προβλεφθεί ότι ο κανόνας θα εφαρμοστεί από τη συγκομιδή 1992-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ακατέργαστου Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1413/91 τροποποιείται ως έξης:
1. Το άρθρο 2 διαγράφεται.
2. Το άρθρο 3 δεύτερο εδάφιο, αντικαθίσταται από το ακόλουθο κείμενο:
"Εφαρμόζεται από τη συγκομιδή 1992."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Αυγούστου 1991.